Utover 1980-tallet var Healey utenrikspolitisk talsmann for Labour i underhuset. I 1992 forlot han underhuset og ble adlet. Han støttet valget av Tony Blair som ny partileder etter John Smiths plutselige død i 1994. Senere ble han imidlertid mer kritisk til Blair. Han gikk imot Blairs beslutning om å bruke militære styrker i Kosovokrigen, Afghanistan og i Irak-krigen. Både våren 2004 og i 2005 oppfordret han Blair til å gå av til fordel for Gordon Brown. I juli 2006 hevdet han at «kjernefysiske våpen er absolutt mindre viktige i vår utenrikspolitikk enn de var i den kalde krigens dager» og «jeg tror ikke vi trenger kjernefysiske våpen lenger».